સામાન્ય સભાના અધ્યક્ષ મેયર હોવાના કારણે ઉગ્ર ચર્ચા દરમિયાન કેટલાક સભ્યો આક્રમક રજૂ કરવા માટે છેક ડાયસ સુધી ધસી જતા હોય છે અને ઘર્ષણનું જોખમ ઊભું થાય છે. આગામી સામાન્ય સભામાં મેયર પદ માટે મહિલા સભ્યની પસંદગી થવાની છે ત્યારે મહિલા મેયર સામે કોઈ જોખમ ઊભું ન થાય તે હેતુથી રેલિંગ મૂકાઈ હોવાનું જાણવા મળ્યું છે. વળી, સામાન્ય સભાના ખંડમાં જવા માટે અત્યાર સુધી એક જ પ્રવેશ દ્વાર હતો, પરંતુ હવે સભ્યો અને ડાયસ પરના હોદ્દેદારો માટે અલગ-અલગ દરવાજા બનાવવામાં આવ્યાછે. રેલિંગની બાજુમાં દીવાલ તોડીને દરવાજા માટે જગ્યા કરવામાં આવી છે અને હવે એકાદ દિવસમાં દરવાજો મૂકાઈ જશે તેવું મ્યુનિસિપલ સૂત્રોએ જણાવ્યુ હતું. ઉલ્લેખનીય છે કે, અગાઉ ઘણી વખત સામાન્ય સભા દરમિયાન ચુસ્ત પોલીસ બંદોબસ્ત રાખવામાં આવ્યો હતો. સભા ખંડના દરેક ખૂણા પર અને ખાસ કરીને ડાયસની ફરતે પોલીસે મોરચો સંભાળ્યો હતો. આગામી સામાન્ય સભા પણ પોલીસ બંદોબસ્ત હેઠળ યોજવી પડે તેવી સ્થિતિ છે ત્યારે મેયરની સલામતી જાળવવામાં આ રેલિંગ ઉપયોગી રહેશે અને સભ્યો તથા હોદ્દેદારો વચ્ચે સલામત અંતર જળવાઈ રહેશે.